UBERA ARANZETA (EH Bildu, 2017-09-28):
Arratsalde on.
Esku artean daukagun gaia ez da berria. Batzorde baten ere hitz egiteko aukera izan genuen Funtzio Publikoko sailburuordearekin. Hamarkadetan konpondu gabeko gaia da eta dagoeneko ba usteltzen hasia da. Eta ez die bakarrik eragiten pertsonei. Eragin zuzena dauka ere Administrazio Publikoak eskaini behar duen zerbitzuaren kalitatean.
Gaurkoan ingurumen teknikarien eskutik etorri zaigu, baina bertan bi auzi edo bi korapilo barnebiltzen dira. Bata da Administrazio Orokorraren antolakuntzari dagokiona, eta bestea Ingurumen Saileko antolakuntza espezialitate horren aitortza. Bai?
Egia esan ez ditugu arrazoiak ezagutzen, ez dakigu zerk eragin duen egoera honetara iristea. Baina ikusten ari garena da Administrazio Publikoko hainbat zerbitzu pribatizatzen joan direla, eta agian pentsa dezakegu, ba agian gobernuak duen helburua da Administrazio Publikoko hainbat zerbitzu pribatizatzea, zeren zehazki sail honetan ba hainbat lan kanporatzen dira eta bueno ba atzean egon daitekeen helburu bat izan daiteke gaur egun ezagutzen dugun ongizate Estatuaren euskarria, zutabea, bizkar hezurra den Administrazio Publikoa ezdeustatzen joatea eta beste eredu batetara joatea.
Baina bitartean zer ikusten ari gara? Ba ikusten ari gara Administrazio Orokorrean ba behin-behinekotasun tasa altua dagoela, izugarria da dagoen tasa Administrazio Orokorrean, gero eta lan gehiago kanporatzen direla, plantilla zaharkitua dagoela, zerbitzua euskaraz eskaintzeko zailtasunak daudela eta, ondorioz, ba administrazioak bere buruari emaniko legeak ba ez direla betetzen.
Eta Ingurumen Sailean zer ikusten dugu? Ba ingurumeneko gorputz espezializaturik, propiorik ez daukagu, behin-behinekotasuna hemen % 75-80an dago, espezializaziorik ez. ez dago titulazio konkretu bat, sarbidea oso erraza da, nire aurreko bozeramaileak aipatu duen bezala 26-27 titulazio ditugu bertan, etengabe urteetan pilatzen, kapitalizatzen joan den jakintza, ezagutza etengabe galtzeko arriskuan gaude. Eta hemen urteetan ez da lan eskaintza publikorik egin eta, beraz, bertan lanean ari diren ba langileak etengabeko arriskuan, kolakan daude kanporatuak izateko. Ingurumen teknikariak gutxi izanik, Administrazio Orokorreko kaltearen ba kate-begi ahulena bilakatu dira.
Eta kontuz zer da? Ba lekualdatze lehiaketa bat egin da. Momentu honetan lekualdatze lehiaketa hori ebatzi egin behar da eta pentsatzen dugu ba horri konponbide bat eman behar zaiola. Hau da, alde batetik epe motzeko konponbide bat behar dugu eta, bestetik, epe ertain luzera begirako konponbidea behar dugu.
Begirada biak beharrezkoak ditugu gai honetan, zeren lehenengo leku aldatzearen ondorioz hainbat langile kanpoan geratu daitezke. Eta hor guk eskatzen genuena zen birkokatzea, langile guztiak birkokatzeak izatea, ba urtetan pilatutako jakintza, ezagutza, kapitala Administrazioak behar-beharrezkoa duelako. Eta ez baldin banago oker. asteartean mahai sektoriala egon zen, baina ez zen adostasunik egon, ba badirudi ez dagoelako asmorik langile guztiak birkokatzeko.
Eta klaro langile hauei zer pasatu zaie ere? Lan eskaintza publikoak egin izan dituztenez egin, ba gero lekualdatzeko lehiaketan ezin...
...birkokatzeko, eta klaro, langile hauei ze gertatu zaie ere, lan eskaintza publikoak ezin izan dituztenez egin, ba gero leku aldatze lehiaketan ezin dute parte hartu. Eta hori da momentu honetan Ingurumen Sailean dagoen arazoa.
Eta bestetik behar duguna da, epe ertain luzera begirada. Behar beharrezkoa da Administrazio Orokorraren antolakuntzaren inguruan ba benetan planteamendu serio bat egitea, belaunaldi aldaketa behar den bezala planteatzea, behin-behinekotasunari aurre egitea.
Azkenean, behar beharrezkoa dugulako ongizate Estatua mantendu nahi baldin badugu, hau da, ongizate Estatua deitzen zaion gizartea helburu baldin bada, sistema publikoa behar den bezala egituratzea. Guk gure zuzenketan bi proposamen horiek sartu ditugu.
Egia da egin den erdibidekoan ba leku aldatze lehiaketarena birkokatzearena kanpo geratu da, ez da horretaz hitz egiten, eta Administrazioari dagokionean, kontsolidazioaz hitz egiten da.
Baina egia da, erdibidekoan ez dugu ikusi konpromiso zehatzik. Ez dago konkreziorik. Lehenengo puntua, azterketa batean geratzen da, bestea egia da, kontsolidaziorako bidea irekitzen du, baina inolako zehaztapen barik eta hirugarren puntuak, eskalaren inguruan, lege proiektu bateko eskaera egiten du.
Orduan, guk egiazki ez dakigu zein den Gobernuak duen egitasmoa. Baina batzordean argi geratu zitzaigun, Ingurumen Sailak ikuspegi bat duela eta Administrazio Orokorraz arduratzen den sailak, beste ikuspegi bat duela. Eta hor, ba kontra jartzen ziren eta klaro, Gobernu berdinak, gure ustez, ñabardurak ñabarduraz, ikuspegi bera eduki beharko luke eta hor saiakera bat egin beharko luke, inoiz baino gehiago aurkitzen garen puntuan aurkituta.
Zeren Gobernuak berak ere onartzen du administrazio orokorrean eta sail desberdinetan ditugun arazoak inportanteak direla behin-behinekotasunari dagokionean eta abar, eta abar.
Orduan, beno, joango gara ikusten gaiak nola eboluzionatzen duen. Guk gaurkoan erdibidekoa ez dugu sinatu, ez dugulako konpromiso zehatzik ikusten, guk gure zuzenketan jasoak zeuden bi neurri horiek, bat soilik partzialki jasoa dagoelako, baina birkolokazioarena ba ez da inondik inora kontutan hartzen.
Baina egia da aldeko bozka emango dugula, baiezkoa emango dugula, langileak hala ikusten dutelako eta ondorioz, konfiantza bozka bat emango dugu bidea ibiltzen hasteko.
Horrek ez du kentzen, hemendik aurrera Administrazio Orokorrari dagokionean eta Ingurumen Sailari dagokionean ere, proposamenak ez ditugunik egingo eta jarraipena ez dugunik egingo.
Beraz, sinadura ez, baina aldeko bozka bai. Ingurumen Saileko langileekin gaudelako, benetan apustua egiten dugulako Ingurumen Sail indartsu bat behar dugulako, inoiz baino gehiago garai hauetan. Eta ikusi genuen batzordean ze egoera zailean aurkitzen diren. Zenbat espediente ezartzen diren hilabetero, zein den bataz bestekoa, ezin izaten diete behar den bezala erantzun, eta zalantzarik gabe, gure ondorengoekin elkartasunez jokatu nahi baldin badugu, ba saiatu behar gara, esku artean dugun gure mundua, gure mundutxoa ba ez suntsitzen, eta hor egiten ditugun politikak errespetuz eta elkartasunez egitea eta horretarako zalantzarik gabe, dugun altxorrik preziatuena, ba ingurumena da.
Eta askotan jasangarritasunaz hitz egiten dugu baina gero ekintzetan bestelako norabide bat ikusten da.
Eta beno, ostiralean badakigu Mahai Orokorra dagoela eta ea berri onak iristen zaizkigun mahai horretatik, beharra dago eta.
Eta beno, animatuko genituzke Ingurumen Saila bai eta Administrazio Orokorrean ardurak dituzten ba politikariak, agintariak, ba benetan ados jartzen eta apustu bat egiten gure sistema publikoaren alde eta baita Ingurumen Sailaren alde.